**Informatīvais ziņojums “Par finansiālo palīdzību Latvijai no Eiropas Savienības Solidaritātes fonda”**

1. **Esošās situācijas apraksts**

Latvija 2017. gada 23. un 24. augustā piedzīvoja spēcīgas lietusgāzes, kas izraisīja plūdus un ārkārtēju situāciju Latgales reģionā, kā arī dažos Vidzemes novados. Lietavas turpinājās arī septembrī un oktobrī, aptverot visu Latvijas teritoriju. 2017. gada vasaras un rudens lietavas un to izraisītie plūdi radīja ievērojamus zaudējumus valsts un pašvaldību infrastruktūras objektiem (ceļiem, dzelzceļam, meliorācijas sistēmām) un lauksaimniecības nozarei. Tāpēc Latvija pieteicās palīdzības saņemšanai no Eiropas Savienības Solidaritātes fonda (turpmāk – Solidaritātes fonds), 2017. gada 14. novembrī iesniedzot pieteikumu Solidaritātes fondam Eiropas Komisijā. Attiecināmie zaudējumi tika noteikti, pamatojoties uz Padomes 2002. gada 11. novembra Regulu Nr. 2012/2002, ar ko izveido Eiropas Savienības Solidaritātes fondu[[1]](#footnote-1) (turpmāk – Padomes Regula).

Spēcīgo lietusgāžu un to izraisīto plūdu radītie tiešie zaudējumi sasniedza apmēram 380,5 milj. *euro*, no kuriem valsts un publiskā sektora zaudējumi veido apmēram 43,8 milj. *euro*. Pieteikumā, kas tika iesniegts Solidaritātes fondam Eiropas Komisijā, atbilstoši Padomes Regulas 3.panta 2.punktā noteiktajām attaisnotajām izmaksām publiskie izdevumi norādīti 36,2 milj. *euro* apmērā.

Eiropas Komisija 2018. gada 20. jūlijā ir pieņēmusi paziņojumu[[2]](#footnote-2), ar kuru rosina Latvijai novirzīt 17,7 miljonus *euro* no Eiropas Savienības Solidaritātes fonda. 2018. gada 20. septembrī Latvija ir saņēmusi Eiropas Parlamenta un Padomes lēmuma priekšlikumu par Eiropas Savienības Solidaritātes fonda mobilizēšanu[[3]](#footnote-3), lai sniegtu Latvijai palīdzību 17 730 519 *euro* apmērā, un tas tika skaņots ar citām Eiropas Savienības dalībvalstīm.

Eiropas Parlamenta budžeta komisija 2018. gada 5. novembrī ir apstiprinājusi palīdzības piešķiršanu Latvijai[[4]](#footnote-4), lai novērstu 2017. gada spēcīgo lietavu un to izraisīto plūdu radītās sekas.

Eiropas Parlaments un Padome 2018. gada 13. novembrī apstiprināja finansējuma mobilizēšanu no Solidaritātes fonda līdzekļiem[[5]](#footnote-5), piešķirot Latvijai 17 730 519 *euro* no Solidaritātes fonda līdzekļiem.

1. **Turpmākā rīcība**

Pēc Eiropas Parlamenta un Padomes apstiprinājuma Eiropas Komisijai ar īstenošanas aktu ir jāpieņem lēmums par Solidaritātes fonda finansiālā pabalsta piešķiršanu (turpmāk – lēmums). Pēc lēmuma pieņemšanas Eiropas Komisija nekavējoties izmaksā saņēmējvalstij finansiālo pabalstu vienā maksājumā.

Zemkopības ministrija no Eiropas Komisijas pārstāvjiem ir saņēmusi lēmuma un tā pielikumu projektu latviešu un angļu valodā. Pielikumos jānorāda tie darbi, kurus Latvja vēlas finansēt (kompensēt) no tai piešķirtajiem līdzekļiem šādā sadalījumā:

1. enerģētikas, ūdensapgādes un notekūdeņu, telesakaru, transporta, veselības aprūpes un izglītības nozares infrastruktūras un iekārtu atjaunošana darba kārtībā;
2. pagaidu mītņu nodrošināšana un glābšanas dienestu finansēšana, lai apmierinātu katastrofas skarto iedzīvotāju vajadzības;
3. preventīvas infrastruktūras nostiprināšana un pasākumi kultūras mantojuma aizsardzībai;
4. katastrofas skarto zonu sakopšana, ieskaitot dabas zonu sakopšanu, vajadzības gadījumā – atbilstoši uz ekosistēmām balstītām pieejām, kā arī skarto dabas zonu tūlītēja atjaunošana, lai izvairītos no augsnes erozijas tūlītējām sekām.

Informācijai jābūt pietiekami detalizētai, lai Eiropas Komisija varētu pārliecināties, ka Solidaritātes fonda līdzekļi tiks izlietoti tam paredzētajiem mērķiem, veicot būtiskus avārijas un atjaunošanas darbus. Kompensēt var tikai tās izmaksas, kas bija ietvertas Latvijas pieteikumā Solidaritātes fondam un atbilst Padomes Regulas 3.panta otrajā daļā noteikto darbu sarakstam.

Papildus tam lēmuma pielikumos jānorāda arī informācija par piešķirtā finansējuma izlietojuma koordinēšanu atbildīgā institūcija, par piešķirtā finansējuma izlietošanu atbildīgās institūcijas, darbības, par kuru veikšanu būs atbildīgas šīs institūcijas, un reģioni, kuros paredzēts veikt šīs darbības. Lēmuma pielikumos arī jānorāda neatkarīga revīzijas institūcija, kas būs atbildīga par Padomes Regulas 8.panta trešajā daļā noteiktā atzinuma sagatavošanu atbilstoši starptautiski atzītiem revīzijas standartiem.

Šobrīd Latvijai ir jāsagatavo lēmuma pielikumi un tie jānosūta Eiropas Komisijai.

Lai sagatavotu lēmuma pielikumus, ir jāapzina iespējamie veicamie darbi un tiem plānotais finansējums. Zemkopības ministrija, aptaujājot Vides aizsardzības un reģionālās attīstības ministriju, Satiksmes ministriju un valsts SIA “Zemkopības ministrijas nekustamie īpašumi”, ir sagatavojusi iespējamo objektu sarakstu (skatīt 1. un 2. pielikumu), kuru bojājumu novēršanai un atjaunošanai un nostiprināšanai plānots izlietot Solidaritātes fonda līdzekļus. Indikatīvie objektu saraksti ir sagatavoti, novērtējot bojājumus pēc to novēršanas steidzamības. Informatīvā ziņojuma 1. un 2.pielikumā norādītie indikatīvie darbi atbilst Padomes Regulas 3.panta 2.punkta 1. un 3. apakšpunktam un Eiropas Komisijas lēmuma 1.pielikuma projektā to attiecināmās izmaksas ir norādītas šādā sadalījumā:

1. enerģētikas, ūdensapgādes un notekūdeņu, telesakaru, transporta, veselības aprūpes un izglītības nozares infrastruktūras un iekārtu atjaunošana darba kārtībā – 13 079 519 *euro* (indikatīva summa);
2. preventīvas infrastruktūras nostiprināšana un pasākumi kultūras mantojuma aizsardzībai – 4 651 000 *euro* (indikatīva summa).

No piešķirtās Solidaritātes fonda finansiālās palīdzības 17 730 519 *euro* apmērā Zemkopības ministrijas pārraudzībā esošai iestādei valsts SIA “Zemkopības ministrijas nekustamie īpašumi” un tās pārraudzībā esošo valsts un valsts nozīmes meliorācijas sistēmu bojājumu novēršanai un atjaunošanai plānoti 13,7 miljoni *euro* (tai skaitā PVN)(1. pielikums). Savukārt Satiksmes ministrijas pārraudzībā esošo objektu (valsts autoceļu) ūdens atvades sistēmu nostiprināšanai plānoti 4 milj. *euro* (tai skaitā PVN) (2. pielikums), kas Satiksmes ministrijai attiecīgi būs jānovirza VAS “Latvijas autoceļu uzturētājs”, kura veiks valsts autoceļu ūdens atvades sistēmu nostiprināšanu.

Tā kā daļai plānoto darbu nav iespējams identificēt precīzu nepieciešamā finansējuma apmēru identificēto objektu atjaunošanai, jo precīza finansējuma summa būs zināma pēc publiskā iepirkuma procedūras beigām, šī ziņojuma pielikumos nepieciešamie finanšu līdzekļi ir norādīti aptuveni. Jāņem vērā, ka, novēršot identificētos objektu bojājumus un atjaunojot tos, nedrīkst pārsniegt Solidaritātes fonda piešķirto palīdzības kopējo summu 17 730 519 *euro* apmērā.

Paredzams, ka Solidaritātes fonda līdzekļi pēc lēmuma pieņemšanas decembrī tiks ieskaitīti Zemkopības ministrijas ārpus budžeta kontā (deponēto līdzekļu kontā). 2019.gada janvāra sākumā Zemkopības ministrija sagatavos apropriācijas palielinājuma pieprasījumu, kuru kopā ar Satiksmes ministrijas saskaņoto transfertu veidlapu iesniegs Finanšu ministrijā. Pēc apropriācijas palielināšanas Zemkopības ministrijai tiks veikts transfertu pārskaitījums Satiksmes ministrijai 4 000 000 *euro* apmērā. Atlikusī summa 13 730 519 *euro* apmērā tiks plānota Zemkopības ministrijas budžetā, no kura pēc Lauku atbalsta dienesta lēmuma par līdzekļu attiecināmību tiks veikti pārskaitījumi uz valsts SIA “Zemkopības ministrijas nekustamie īpašumi”.

Ņemot vērā Solidaritātes fonda atbalstīto pasākumu līdzekļu izlietošanas specifiku, kas tiešā veidā saistīta ar sezonalitāti, visu Solidaritātes fonda piešķirto finansējumu plānots izlietot 2019.gada laikā.

Saskaņā ar Padomes Regulas 3. panta 4. punktu Pievienotās vērtības nodoklis (turpmāk – PVN) nav uzskatāms par attiecināmiem izdevumiem, ja vien tas nav tāds PVN, kas nav atgūstams saskaņā ar valsts tiesību aktiem par PVN. Tā kā valsts SIA “Zemkopības ministrijas nekustamie īpašumi” un VAS „Latvijas autoceļu uzturētājs” neatgūst PVN no valsts, šajā gadījumā PVN ir uzskatāms par attiecināmām izmaksām.

Saskaņā ar Padomes Regulas 4. panta 3. punktu izdevumu attiecināmības laikposms sākas no dienas, kad pirmo reizi radušies zaudējumi. Tas nozīmē, ka Latvija ir tiesīga segt visus zaudējumus, kas radušies, sākot ar 2017. gada 24. augustu, jo tas Latvijas pieteikumā norādīts kā datums, kurā pirmoreiz radušies katastrofas izraisītie zaudējumi.

Saskaņā ar Padomes Regulas 8. panta 1. punktu Solidaritātes fonda finansiālo pabalstu ir jāizlieto 18 mēnešu laikā no datuma, kurā Komisija piešķīrusi visu palīdzības summu. Jāņem vērā, ka tā finansiālā pabalsta daļa, kas pēc 18 mēnešu termiņa beigām būs palikusi neizlietota vai atzīta par izlietotu neatbilstīgiem pasākumiem, būs jāatmaksā Eiropas Komisijai.

Tā kā Zemkopības ministrija ir atbildīgā institūcija, kas sagatavoja un iesniedza pieteikumu Solidaritātes fondam Eiropas Komisijā, kā arī piešķirtā Solidaritātes fonda finanšu palīdzība tiks ieskaitīta Zemkopības ministrijas ārvalstu finanšu palīdzības kontā, par piešķirtā finansējuma izlietojuma koordinēšanu atbildīgā institūcija būs Zemkopības ministrija.

Saskaņā ar Padomes Regulas 5.panta 6. punktu saņēmējvalsts izraugās struktūras, kas būs atbildīgas par Solidaritātes fonda atbalstīto pasākumu pārvaldību un kontroli. Turklāt saņēmējvalstis var izraudzīties struktūras, kuras jau ir izraudzītas saskaņā ar Eiropas Parlamenta un Padomes Regulu (ES) Nr.1303/2013[[6]](#footnote-6). Tādējādi Zemkopības ministrijai Solidaritātes fonda finansējuma izmantošanas uzraudzības un kontroles funkcija jādeleģē Lauku atbalsta dienestam, kura funkcijās jau šobrīd ietilpst Eiropas Savienības atbalsta administrēšana, arī piešķirtā atbalsta izlietošanas kontrole.

Atbildīgās institūcijas par piešķirto finanšu līdzekļu izlietošanu būs valsts SIA “Zemkopības ministrijas Nekustamie īpašumi” un Satiksmes ministrija, jo to pārraudzībā ir tie valsts infrastruktūras objekti, kuru atjaunošana paredzēta no piešķirtajiem Solidaritātes fonda līdzekļiem. Zemkopības ministrijai kā Solidaritātes fonda piešķirtā finansējuma izlietojuma koordinēšanu atbildīgajai institūcijai ir jāslēdz līgumi ar tām institūcijām, kas ir atbildīgas par finanšu līdzekļu izlietošanu.

Par Padomes Regulas 8.panta 3. punktā noteiktā atzinuma sagatavošanu atbildīgā neatkarīga revīzijas institūcija būs Zemkopības ministrijas Iekšējā audita nodaļa.

Zemkopības ministrs Jānis Dūklavs

1. https://eur-lex.europa.eu/legal-content/LV/TXT/?uri=CELEX:02002R2012-20140628 [↑](#footnote-ref-1)
2. http://ec.europa.eu/regional\_policy/en/newsroom/news/2018/07/20-07-2018-eu-solidarity-at-work-commission-offers-financial-aid-to-latvia-following-intense-floods [↑](#footnote-ref-2)
3. http://ec.europa.eu/budget/library/biblio/documents/2018/2018EUSF1\_EN.pdf [↑](#footnote-ref-3)
4. http://www.europarl.europa.eu/news/en/press-room/20181105IPR18262/meps-approve-EU17-7-million-in-eu-aid-after-intense-floods-in-latvia [↑](#footnote-ref-4)
5. http://www.europarl.europa.eu/news/en/press-room/20181106IPR18323/parliament-approves-EU17-7-million-in-eu-aid-after-intense-floods-in-latvia [↑](#footnote-ref-5)
6. https://eur-lex.europa.eu/legal-content/LV/TXT/?uri=celex%3A32013R1303 [↑](#footnote-ref-6)